Príloha č. 4

Makroekonomický dopad koncepcie daňovej reformy v roku 2004

Dopad na ceny z navrhovaných zmien v daňových zákonoch v rámci Koncepcie daňovej reformy sa predpokladá k 1.januáru 2004. Pri zohľadnení vplyvu regulovaných cien Národná banka Slovenska prognózuje vývoj inflácie pre rok 2004 na 8,1%. Rovnako, Inštitút finančnej politiky MF SR odhaduje, že priemerná medziročná miera inflácie v roku 2004 po zohľadnení navrhovaných zmien v rámci Koncepcie daňovej reformy a pri zohľadnení vplyvu regulovaných cien by mala byť 8,1 %. 

Ministerstvo financií SR predkladá dva scenáre dopadu daňovej reformy na ekonomiku SR v roku 2004, ktoré sú prezentované v tabuľkách 1 a 2. Scenáre sa líšia predpokladom reakcie nominálnych miezd na rast inflácie, ktorá bude spôsobená zvýšením nepriamych daní. Miera prispôsobenia miezd na zmenu infláciu má totiž zásadný vplyv na dopad reformy na spotrebu domácností v roku 2004. Scenár prezentovaný v TAB.1 predpokladá nulový rast miezd z titulu zvýšenia inflácie, miernejší rast osobného disponibilného dôchodku a preto negatívnejší dopad na spotrebu domácností ako v scenári v TAB.2.

Navrhovaná daňová reforma bude mať negatívny dopad na rast súkromnej spotreby domácností, ktorý klesne o 0,7 – 1,1 percentuálneho bodu. Pokles súkromnej spotreby domácností bude čiastočne kompenzovaný rastom investícií o 0,3 p.b. Pokles agregátneho dopytu bude kompenzovaný poklesom dovozu, a preto oba scenáre počítajú s nulovým dopadom reformy na ekonomický rast a miernym zlepšením obchodnej bilancie SR v stálych cenách. Daňová reforma nebude mať v roku 2004 vplyv na zamestnanosť.

Predmetom predloženej analýzy je krátkodobý dopad daňovej reformy na ekonomiku SR v roku 2004. V takomto horizonte možno predpokladať len reálne zmeny vo výdavkových zložkách HDP, ako sú spotreba a investície. Výsledný dopad na ekonomický rast však do veľkej miery závisí od reakcie dovozu na zmenu agregátneho dopytu. 

V strednodobom a dlhodobom horizonte zníženie dane z príjmov by malo podporiť investičnú činnosť, prilákať zahraničných investorov a tým zvýšiť produkčnú schopnosť ekonomiky s pozitívnym dopadom na ekonomický rast a rast zamestnanosti. Podobný vplyv na motiváciu pracovnej sily a ekonomický rast by malo priniesť zníženie daňového zaťaženie a progresivity zdanenia miezd. V tomto zmysle bude mať daňová reforma v strednodobom horizonte pozitívny dopad na ekonomiku SR.

TAB.1

TAB. 2

Zdroj: IFP MF  SR